CELEX: 32014R0743
Language: bg
Date: 2014-07-09 00:00:00
Title: Регламент (ЕС) № 743/2014 на Комисията от 9 юли 2014 година за замяна на приложение VII към Регламент (ЕС) № 601/2012 по отношение на минимално допустимата честота на извършването на анализи  Текст от значение за ЕИП

10.7.2014   
            
            
               BG
            
            
               Официален вестник на Европейския съюз
            
            
               L 201/1
            
         РЕГЛАМЕНТ (ЕС) № 743/2014 НА КОМИСИЯТА
   от 9 юли 2014 година
   за замяна на приложение VII към Регламент (ЕС) № 601/2012 по отношение на минимално допустимата честота на извършването на анализи
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 14, параграф 1 от нея,
   като има предвид, че:
   
               (1)
            
            
               В приложение VII към Регламент (ЕС) № 601/2012 на Комисията (2) се определя минималната честота на анализите за съответните горива и материали, която операторите трябва да спазват във връзка с определянето на изчислителните коефициенти.
            
         
               (2)
            
            
               Съгласно член 35 от Регламент (ЕС) № 601/2012 приложение VII към посочения регламент редовно се преразглежда, като първото преразглеждане е не по-късно от две години от датата на влизане в сила на Регламент (ЕС) № 601/2012.
            
         
               (3)
            
            
               Приложение VII към Регламент (ЕС) № 601/2012 следва да бъде изменено, за да се поясни класифицирането и категоризирането на горивата и материалите, които са изброени в него, с оглед да се подобри съгласуваността по отношение на прилагането на подходящи коефициенти, използвани при изчисляването на емисиите.
            
         
               (4)
            
            
               За по-голяма яснота е целесъобразно приложение VII към Регламент (ЕС) № 601/2012 да бъде заменено.
            
         
               (5)
            
            
               Поради това Регламент (ЕС) № 601/2012 следва да бъде съответно изменен.
            
         
               (6)
            
            
               Мерките, предвидени в настоящия регламент, са в съответствие със становището на Комитета по изменение на климата,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение VII към Регламент (ЕС) № 601/2012 се заменя с текста, даден в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 юли 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 275, 25.10.2003 г., стр. 32.
   
      (2)  Регламент (ЕС) № 601/2012 на Комисията от 21 юни 2012 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета (ОВ L 181, 12.7.2012 г., стр. 30).
   
      ПРИЛОЖЕНИЕ
      
         
            „ПРИЛОЖЕНИЕ VII
            Минимално допустима честота на извършването на анализи (член 35)
            
                        Гориво/материал
                     
                     
                        Минимално допустима честота на анализите
                     
                  
                        Природен газ
                     
                     
                        Поне веднъж седмично
                     
                  
                        Други газове, по-специално синтетичен газ и технологични газове, като например смесен нефтозаводски газ, коксов газ, доменен газ и газ от кислородни конвертори
                     
                     
                        Поне веднъж дневно — с използване на подходящи процедури в различни части от денонощието
                     
                  
                        Течни горива, произведени от нефт (например леки, средни, тежък мазут, битум)
                     
                     
                        На всеки 20 000 тона гориво и поне шест пъти годишно
                     
                  
                        Въглища, коксуващи се въглища, нефтен кокс, торф
                     
                     
                        На всеки 20 000 тона гориво/материал и поне шест пъти годишно
                     
                  
                        Други горива
                     
                     
                        На всеки 10 000 тона гориво и поне четири пъти годишно
                     
                  
                        Необработени твърди отпадъци (чисто фосилни или смеси от фосилни отпадъци и биомаса)
                     
                     
                        На всеки 5 000 тона отпадъци и поне четири пъти годишно
                     
                  
                        Течни отпадъци, предварително обработени твърди отпадъци
                     
                     
                        На всеки 10 000 тона отпадъци и поне четири пъти годишно
                     
                  
                        Карбонатни минерали (включително варовик и доломит)
                     
                     
                        На всеки 50 000 тона материал и поне четири пъти годишно
                     
                  
                        Глини и шисти
                     
                     
                        На количества материал, съответстващи на 50 000 тона CO2, и поне четири пъти годишно
                     
                  
                        Други материали (първични, междинни и крайни продукти)
                     
                     
                        В зависимост от вида на материала и променливостта на характеристиките — на количества материал, съответстващи на 50 000 тона CO2, и поне четири пъти годишно“